Document ID: 32011R0420
Publication Date: 2011-04-29

Content:
REGOLAMENT TAL-KUMMISSJONI (UE) Nru 420/2011
tad-29 ta’ April 2011
li jemenda r-Regolament (KE) Nru 1881/2006 li jiffissa l-livelli massimi ta’ ċerti kontaminanti fl-oġġetti tal-ikel
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 315/93 tat-8 ta’ Frar 1993 li jistabbilixxi proċeduri tal-Komunità għall-kontaminanti fl-ikel (1), u b’mod partikolari l-Artikolu 2(3) tiegħu,
Billi:
(1)
Ir-Regolament tal-Kummissjoni (KE) Nru 1881/2006 tad-19 ta’ Diċembru 2006 li jistabbilixxi livelli massimi ta’ ċerti kontaminanti fl-oġġetti tal-ikel (2) jistabbilixxi l-livelli massimi għall-kontaminanti f’varjetà ta’ oġġetti tal-ikel.
(2)
B’kunsiderazzjoni għall-interpretazzjonijiet differenti fir-rigward tal-proporzjon ta’ granċijiet li għandhom jiġu analizzati biex jitqabblu mal-livell massimu għall-kadmju, għandu għalhekk jiġi ċċarat li l-livell massimu stabbilit għall-kadmju fil-krustaċej fl-Anness mar-Regolament (KE) Nru 1881/2006 japplika għal-laħam tal-muskoli mill-appendiċi (is-saqajn u l-imqass) u l-addome. Għall-granċijiet u krustaċej simili għall-granċijiet, il-livell massimu japplika għall-appendiċi biss. Din id-definizzjoni teskludi partijiet oħra tal-krustaċej, bħaċ-ċefalotoraċi tal-granċijiet u l-partijiet li ma jittiklux (il-qoxra, id-denb). Iċ-ċefalotoraċi jinkludi l-organi diġestivi (epatopankreas) li huma magħrufa għal-livelli għolja ta’ kadmju li jkollhom. Peress li f’ċerti Stati Membri jista’ jkun li l-konsumaturi jieklu partijiet miċ-ċefalotoraċi fuq bażi regolari, jista’ jkun adegwat li l-konsumaturi jingħataw twissija fil-livell tal-Istati Membri biex inaqqsu l-konsum ta’ dawn il-partijiet biex jitnaqqas l-esponiment għall-kadmju. Nota ta’ Informazzjoni dwar din il-kwistjoni hija disponibbli fuq is-sit elettroniku tad-Direttorat Ġenerali għas-Saħħa u l-Konsumaturi tal-Kummissjoni Ewropea (3).
(3)
Għal raġunijiet ta’ konsistenza, il-porzjon ta’ krustaċej li għalih japplikaw il-livelli massimi, għandu jiġi mmodifikat kif xieraq għal kontaminanti oħra (ċomb, merkurju, dijossini u PCBs (poliklorobifenili) u idrokarburi aromatiċi poliċikliċi).
(4)
Il-molluski bivalvi bħall-muskoli tal-qoxra ħadra u l-gajdri jistgħu jakkumulaw il-kadmju b’mod simili għall-alka tal-baħar. Peress li l-muskoli tal-qoxra ħadra mitħuna u l-gajdri mitħuna, bħall-alka tal-baħar imnixxfa, jinbiegħu bħala supplimenti tal-ikel, il-livell massimu għall-kadmju fil-molluski bivalvi mnixxfin għandu jkun l-istess bħal dak li attwalment huwa stabbilit għall-alka tal-baħar imnixxfa u l-prodotti li jsiru mill-alka tal-baħar.
(5)
Id-dispożizzjonijiet għall-brassica bil-weraq għandhom jiġu allinjati ma’ dawk għal ħxejjex oħrajn bil-weraq. Il-brassica bil-weraq għandha għalhekk tiġi eskluża mil-livell massimu b’difolt għall-kadmju fil-“ħxejjex u l-frott” fil-punt 3.2.15 u għandha tiġi inkluża fil-punt 3.2.17.
(6)
Il-livelli massimi b’difolt għaċ-ċomb u l-kadmju fil-frott u l-ħxejjex mhumiex realistiċi għall-alka tal-baħar, li naturalment jista’ jkollha livelli iktar għoljin. L-alka tal-baħar għalhekk għandha tiġi eżentata mil-livelli massimi b’difolt għaċ-ċomb u l-kadmju fil-frott u l-ħxejjex (punti 3.1.10 u 3.2.15). Iktar dejta dwar l-okkorrenza għandha tinġabar biex tittieħed deċiżjoni dwar il-bżonn għal livelli massimi speċifiċi u iktar realistiċi għaċ-ċomb u l-kadmju fl-alka tal-baħar.
(7)
Jeżistu ċerti inkonsistenzi fir-rigward tal-ismijiet tal-oġġetti tal-ikel/gruppi ta’ prodotti fir-Regolament (KE) Nru 1881/2006 u tal-ismijiet tal-oġġetti tal-ikel/gruppi ta’ prodotti elenkati fir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KE (4). Peress li r-Regolament (KE) Nru 1881/2006 jirreferi għall-gruppi ta’ prodotti elenkati fir-Regolament (KE) Nru 396/2005 dawn l-ismijiet għandhom jiġu allinjati ma’ dak ir-Regolament.
(8)
Huwa xieraq li d-dispożizzjonijiet dwar il-monitoraġġ u r-rappurtar jiġu aġġornati b’kunsiderazzjoni għar-rakkomandazzjonijiet ta’ monitoraġġ reċenti dwar l-etilkarbamat (5), is-sustanzi perflworoalkilati (6) u l-akrilammid (7). Peress li d-Deċiżjoni tal-Kummssjoni 2006/504/KE (8) ġiet irrevokata u sostitwita mir-Regolament tal-Kummissjoni (KE) Nru 1152/2009 (9), ir-referenza għad-Deċiżjoni 2006/504/KE għandha tiġi sostitwita b’referenza għar-Regolament (KE) Nru 1152/2009. Barra minn hekk, għandu jiġi ċċarat liema dejta għandha tiġi rrapurtata lill-Kummissjoni u liema lill-EFSA.
(9)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom
ADOTTAT DAN IR-REGOLAMENT:
Artikolu 1
Ir-Regolament (KE) Nru 1881/2006 għandu jiġi emendat kif ġej:
1.
L-Artikolu 9 għandu jiġi emendat kif ġej:
(a)
Il-paragrafi 2 u 3 għandhom jiġu sostitwiti b’dan li ġej:
“2. L-Istati Membri u l-partijiet interessati għandhom jikkomunikaw, kull sena, lill-Kummissjoni r-riżultati tal-investigazzjonijiet li jsiru u l-progress fir-rigward tal-applikazzjoni tal-miżuri ta prevenzjoni biex jevitaw il-kontaminazzjoni bl-okratossina A, id-deossinivalenol, iz-zearalenon, il-fumonisin B1 u B2, it-T-2 u t-tossina HT-2. Il-Kummissjoni għandha tagħmel dawn ir-riżultati disponibbli għall-Istati Membri. Id-dejta relatata dwar l-okkorrenza għandha tiġi rrapurtata lill-EFSA.
3. L-Istati Membri għandhom jirrappurtaw lill-Kummissjoni s-sejbiet dwar l-aflotossini li jinġabru skont ir-Regolament tal-Kummissjoni (KE) Nru 1152/2009 (*). L-Istati Membri għandhom jirrappurtaw lill-EFSA s-sejbiet dwar il-furan, l-etilkarbamat, is-sustanzi perflworoalkilati u l-akrilammid miksuba skont ir-Rakkomandazzjonijiet tal-Kummissjoni 2007/196/KE (**), 2010/133/UE (***), 2010/161/UE (****) u 2010/307/UE (*****).
(*) ĠU L 313, 28.11.2009, p. 40." 						
(**) ĠU L 88, 29.3.2007, p. 56." 						
(***) ĠU L 52, 3.3.2010, p. 53." 						
(****) ĠU L 68, 18.3.2010, p. 22." 						
(*****) ĠU L 137, 3.6.2010, p. 4.”" 						
(b)
Għandu jiżdied il-paragrafu 4 li ġej:
“4. Id-dejta dwar l-okkorrenza tal-kontaminanti miġbura mill-Istati Membri għandha, jekk ikun xieraq, tiġi rrappurtata lill-EFSA wkoll.”
2.
L-Anness għandu jiġi emendat skont l-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 ġurnata wara dik tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ April 2011.

Metadata:
Eurovoc Level 1 Categories: 100150
100149
100147
100157
Eurovoc Level 2 Categories: 100221
100257
100215
100195
100196
Eurovoc Level 3 Categories: 13
138
4361
2735
1268
All Eurovoc Categories: 2078
2081
2735
2836
4502
6569